25.5.2023 г.
BG
Официален вестник на Европейския съюз
C 184/59
Становище на Европейския икономически и социален комитет относно съобщението на Комисията до Европейския парламент и Съвета — Към директива относно наказателни санкции за нарушаване на ограничителните мерки на Съюза (COM(2022) 249 — final) относно предложение за решение на Съвета за добавяне на нарушаването на ограничителните мерки на Съюза към областите на престъпност, предвидени в член 83, параграф 1 от Договора за функционирането на Европейския съюз (COM(2022) 247 — final) и относно предложението за директива на Eвропейския парламент и на Съвета относно определянето на престъпленията и санкциите, свързани с нарушаване на ограничителните мерки на Съюза (COM/2022/684 final) (2023/C 184/11)
Докладчик: José Antonio MORENO DIAZ
Искане за консултация
Европейска комисия, 26.7.2022 г.
Правно основание
Член 304 от Договора за функционирането на Европейския съюз
Компетентна секция
„Заетост, социални въпроси и гражданство“
Приемане от секцията
8.3.2023 г.
Приемане на пленарна сесия
22.3.2023 г.
Пленарна сесия №
577
Резултат от гласуването („за“/„против“/„въздържал се“)
141/1/2
1.
Заключения и препоръки 1.1.
ЕИСК приветства решението за включване на нарушаването на ограничителните мерки в списъка на престъпленията по член 83, параграф 1 от ДФЕС и предложението за директива за сближаване на определенията и минималните санкции в националното законодателство за нарушаване на ограничителните мерки. 1.2.
ЕИСК обаче изразява съжаление, че горепосоченото решение не беше предмет на пълно демократично обсъждане в Комисията по граждански свободи, правосъдие и вътрешни работи на Европейския парламент поради задействането на неотложната процедура.
Аналогично, ЕИСК изразява загриженост поради факта, че предложението за директива, внесено от Комисията, не беше предшествано от оценка на въздействието.
Освен това ЕИСК изразява съжаление, че в предложението на Комисията за директива относно определянето на престъпленията и и санкциите, свързани с нарушаване на ограничителните мерки, Европейският икономически и социален комитет не се упоменава сред заинтересованите страни, с които бяха проведени консултации. 1.3.
При разработването на директивата ЕИСК насърчава Европейската комисия, Европейския парламент и Съвета на Европейския съюз да разширят обхвата на изключенията по хуманитарни причини, като освободят хуманитарните агенции и техните служители от наказателна отговорност, и да приведат тази разпоредба в съответствие с настоящата международна практика, като същевременно гарантират, че са предвидени подходящи механизми за предотвратяване на злоупотреби за престъпни или политически цели. 1.4.
ЕИСК подкрепя включването на подходящи гаранции и защита за лицата, сигнализиращи за нередности, и журналистите, публикуващи информация за опитите за избягване на ограничителните мерки, които следва да бъдат обхванати от гореупоменатото изключение. 1.5.
ЕИСК призовава настоятелно Европейската комисия, Европейския парламент и Съвета на Европейския съюз да гарантират, че частният сектор и организациите на гражданското общество получават адекватна информация и проактивна подкрепа за адаптиране към новото законодателство и спазване на новите изисквания.